અમદાવાદ: પાટીદાર સમાજ માટે અનામત આંદોલનની લડત આપનાર ‘પાસ’માં હવે ટિકિટોના મામલે જબ્બર ધમસાણ મચ્યું છે. ગયા રવિવારે કોંગ્રેસની ૭૭ ઉમેદવારના નામની જાહેરાત થતાંની સાથે ‘પાસ’નાં તડાં સપાટી પર આવ્યાં છે. હાર્દિક પટેલના વિશ્વાસુ ગણાતા દિનેશ બાંભણિયા અને અલ્પેશ કથીરિયા વિરુદ્ધ પાસના અન્ય કન્વીનરોમાં ભારે રોષ ભભૂકી ઊઠ્યો છે. ‘પાસ’માં આંતરિક વિખવાદ એટલી હદે વકર્યો છે કે બોટાદ બેઠક માટે ‘પાસ’ના કન્વીનર દિલીપ સાબવાએ હાર્દિક પટેલ સામે જ ખુલ્લેઆમ બળવો પોકાર્યો છે. આને કારણે કોંગ્રેસને ચૂંટણીમાં સમર્થન આપવા થનગનતા હાર્દિકને અમદાવાદની સવારની પત્રકાર પરિષદ રદ કરવાની ફરજ પડી છે. અત્યારે તો હાર્દિક અને કોંગ્રેસના ટોચના નેતાઓ બોટાદનું કોકડું ઉકેલવા અંદરો અંદર ગડમથલમાં પડ્યા છે.